2,3 milions d’euros del programa ‘Edificant’ per a la reforma del CEIP Fernando de los Ríos
2025-07-24

La Conselleria d’Educació, Cultura i Esports ha adjudicat per més de 2,3 milions d’euros la reforma a Burjassot del CEIP Fernando de los Ríos i ha comunicat a l’Ajuntament la delegació de l’actuació dins del programa Edificant, igual que s’ha dut a terme amb el CEIP Sant Joan de Ribera.

Aquesta reforma del centre escolar es basa en una actuació sobre diferents elements i instal·lacions del mateix que inclou: calefacció, pati, banys, finestres, persianes, portes, escales, ascensor, gimnàs, aules, instal·lació elèctrica, reparació goteres, clivelles i humitats de la façana, pilars i altres elements inclosos en el projecte de rehabilitació.

“Continuem avançant en la millora dels nostres centres escolars, i ara és el torn del CEIP Fernando de los Ríos. Amb aquesta comunicació iniciarem un procés de reforma del centre que ens permetrà tindre unes millors instal·lacions on desenvolupar una educació pública de qualitat. Continuem fent passos en ferm en la consecució d’un centre escolar modern, actual i amb el confort adequat per a desenvolupar l’ensenyament”, ha declarat l’alcalde de Burjassot, Rafa García.

En aquest procés d’adjudicació de fons econòmics per a ‘Edificant’ per part de la Conselleria, l’últim pas és que cada actuació s’aprove en els plens municipals dels diferents ajuntaments sol·licitants. D’aquesta manera, els consistoris podran iniciar les tramitacions de les obres amb els fons econòmics destinats per la Conselleria d’Educació. En el cas de Burjassot, pròximament s’iniciaran els tràmits administratius oportuns perquè l’adjudicació de l’administració autonòmica s’aprove en el ple municipal.